b'\n_START_ARTICLE_\nChannel 4\n_START_SECTION_\nHistorie\n_START_PARAGRAPH_\nMellom starten i 1982 og frem til 1990 ble kanalen styrt av Independent Broadcasting Authority. Disse tok seg av salg av reklame p\xc3\xa5 kanalen, og s\xc3\xb8rget samtidig at kanalen ikke kom i konflikt med ITV. Kanalen skulle v\xc3\xa6re et alternativ til det allerede eksisterende tilbudet, og henvendte seg ofte til minoritetsgrupper som ble oversett av andre. Samtidig beveget kanalen seg p\xc3\xa5 grensen til hva som ble regnet som anstendig. Kanalen ble m\xc3\xa5l for flere kampanjer, men presset frem en liberalisering av hva som kunne vises p\xc3\xa5 TV. _NEWLINE_Channel 4 var en av de f\xc3\xb8rste kanalene som ikke produserte noen programmer selv. Alle programmene p\xc3\xa5 kanalen var produsert av andre akt\xc3\xb8rer, men ble finansiert, sendt og distribuert av kanalen. Samtidig ble den den f\xc3\xb8rste kanalen som satt sitt navn p\xc3\xa5 ikke-egenproduserte produkter, med plaketter p\xc3\xa5 begynnelsen eller slutten av programmet om at programmet var produsert for Channel 4. I tillegg finansierte kanalen en rekke uavhengige spillefilmer._NEWLINE_I 1990 f\xc3\xb8rte en lovendring til at Channel 4 m\xc3\xa5tte omorganiseres, og selskapet ble gjort om til et offentlig selskap styrt av et styre delvis utnevnt av det nyopprettede Independent Television Commission. Hovedm\xc3\xa5lsettingen med kanalen ble opprettholdt, men de m\xc3\xa5tte n\xc3\xa5 styre sitt eget reklamesalg. Kanalen var sikret en minimumsinntekt gjennom en forsikringsordning. Denne omorganiseringen f\xc3\xb8rte til at kanalen n\xc3\xa5 satset p\xc3\xa5 et bredere publikumsnedslagsfelt. De begynte \xc3\xa5 sende mange amerikanskproduserte serier i beste sendetid, som Venner for livet og Akutten, i tillegg til realityserier som Big Brother og mer sport. Endringene f\xc3\xb8rte til at seerandelen til kanalen steg kraftig._NEWLINE_Channel 4 begynte ogs\xc3\xa5 \xc3\xa5 sende betalkanaler som sendte film og sport. I 2002 ble imidlertid  deres filmproduksjonsselskap FilmFour nedlagt grunnet lengre tids tap, til tross for tidligere suksesser som Trainspotting og Fire bryllup og en gravferd._NEWLINE_Delvis som en reaksjon p\xc3\xa5 kanalens nye retning, ble The Communications Act 2003 vedtatt. Loven skulle f\xc3\xa5 kanalen til \xc3\xa5 vise innovasjon og kreativitet, appellere til et flerkulturelt samfunn og produsere flere undervisningsprogram.'